Eskom na appèlhof oor munisipale skuldNarda Vermaak Argieffoto (Foto: Unplash) Eskom sal hom nou tot die Konstitusionele Hof wend in die voortslepende stryd tussen Eskom en die Thaba Chweu- plaaslike munisipaliteit (TCLM) oor elektrisiteitskuld van byna ŉ miljard rand. Die kragreus het kennis gegee dat hy dié munisipaliteit in Mpumalanga, wat die dorpe Lydenburg, Graskop en Sabie insluit, voor die Konstitusionele Hof gaan daag in ŉ poging om agterstallige skuld van R850 miljoen in te vorder. Eskom wil ook die vorige hofbevel tersyde laat stel wat hom verhoed om die kragtoevoer na dié dorpe te onderbreek. Indien Eskom sy sin kry, sal dié dorpe daagliks vir agt uur sonder elektrisiteit sit. Watertoevoer sal waarskynlik óók onderbreek word weens die gebrek aan elektrisiteit om water te pomp. In Oktober 2017 het Eskom die drie dorpe in dié munisipale distrik se kragtoevoer afgesny weens die munisipaliteit se onvermoë om te betaal. Lydenburg, Sabie en Graskop was daagliks vir ses en ŉ half uur tydens die week en vir sewe uur oor naweke kragloos. Die onderbrekings het drie maande lank geduur voor dié dorpe se sakekamers ŉ dringende hooggeregshofbevel bekom het en kragtoevoer in Desember dieselfde jaar herstel is. Eskom het teen dié hofbevel ook geappelleer. Ná ŉ lang en uitgerekte hofsaak het die appèlhof in Johannesburg uitspraak gelewer dat Eskom ongrondwetlik opgetree het en die appèl is tersyde gestel. Die hof het beslis dat Eskom se drakoniese optrede die inwoners ernstige swaarkry sou besorg, asook tot die grootskaalse mislukking van noodsaaklike dienste en infrastruktuur soos waterpompe en die rioolstelsel sou lei. Themba Sibiya, woordvoerder van TCLM, het bevestig dat die munisipaliteit, tesame met die tien ander respondente, die aansoek tot appèl gaan teenstaan. Die respondente sluit TCLM, sy munisipale bestuurder, finansiële hoof, burgemeester, die Lydenburg-, Sabie- en Graskop-sakekamers, Nersa, die minister van energie, ŉ lid van die uitvoerende raad van Cogta en die minister van Cogta in. Volgens Etli van der Merwe, voorsitter van Lydenburg se sakekamer en verteenwoordiger van die gekombineerde sakekamers van Lydenburg, Sabie en Graskop, is hul regsverteenwoordigers nie besonder bekommerd oor Eskom se appѐlaansoek nie. “Hulle meen dat Eskom nie ŉ sterk genoeg saak teen die kamers kan indien nie.” Volgens Van der Merwe sit inwoners boonop sonder water wanneer Eskom die kragtoevoer sny. “In 2017 is die dorp ook sonder water gelaat omdat die waterwerke se pompe nie kon pomp nie. Op grond van dié kwessie alleen het ons Eskom aangevat oor die skending van inwoners en sake-eienaars se menseregte.” Sikonathi Mantshantsha, Eskom se nasionale woordvoerder, het die aansoek om appèl bevestig. “Eskom het op 29 Januarie aansoek gedoen om verlof tot appél rakende die vorige uitspraak deur die hooggeregshof. Dit is inderdaad ŉ poging om die vorige uitspraak tersyde te stel sodat die munisipaliteit gedwing sal word om sy skuld aan Eskom te vereffen.” Volgens Mantshantsha het munisipaliteite landwyd Eskom in Januarie nagenoeg R35 miljard geskuld. ŉ Datum vir die appѐlaansoek is nog nie bekend gemaak nie.